CHIEF MINISTER-IN GOVERNMENT ONLINE EXCELLENCE AWARDS 2023-24 SEMNA HMANPUI,"1266/2024-2025 Dated Aizawl, the 23rd July, 2024: Vawiin khan Assembly House Annexe Conference Hall ah Information, Communication & Technology Department buatsaihin IT hmang tangkai Department leh Office te hnenah Government Online Excellence Awards, 2024 hlan an ni a. Chief Minister Pu Lalduhoma chuan he hun hi a telpui a, Dr. Vanlalthlana, Minister, ICT chu khualzahawm a ni. Thu a sawinaah Chief Minister chuan, khawvel kalphung hi IT hian a thlak danglam chho zel a, e-commerce te, Telemedicines te, online payment te leh social media platforms tam tak a lo chhuak a. Khawvel ram zau tak ni thin kha a lo tizim ta kawk mai a ni. He awlsamna hi sawrkar inrelbawlna lamah pawh kan chhawr nasa ta viau mai a, a lawmawm hle. Hna thawh rang zawk, awlsam zawk leh tlawm zawk min pe a, mipui tan leh sawrkar tan hlawkna min pe ve ve a, huapzo sawrkar neihna hmanraw tangkai a ni. Vawiina website tha tak nei te, online service kalpui mek te pawhin lo uar chho deuh deuh ula, a la hmang tha tawk lo te pawhin lo hmang tha ang che u. Department thenkhat chuan in update tha tawk lo tih te pawh kan hria a, han contact zuina tur address dah mumal lo te pawh an awm niin kan hria. CM Office hian uluk lehzuala lo enzui che u kan tum a ni. Tin, kan sawrkar hian atir phat atangin IT hman kan uar a, Mipui Aw te, CM online te tha takin kan kalpui zui a. Tangkai lehzuala hman tumin SIT Dashboard, kan rama projects kan kalpui zawng zawngte engtiklai pawha kan lo endik theihna tur kan duang mek bawk. Kan peih har tawh lovang, a ti. Lawmman dawngtute a lawmpui thu a hrilh bawk. Dr. Vanlalthlana pawhin thusawiin, IT lama hmasawnna hian sawrkar inrelbawlna man nasa takin a titlem a, lam hla zawk atanga sawrkar office dawrtute tan remchang tam tak chhawpsakin, awlsamna min pe. Chuvang chuan IT lama hmalakna kan uar deuh deuh a tul a, mite hnunga kal lova an hmaa kal kan tum zawk tur a ni. Tunlai khawvelah chuan IT hman tangkai hi duhthlan thil a ni tawh lova tihmakmawh thil a ni zawk a ni, a ti. Lawmman dawngtute a lawmpui thu a tarlang bawk. Dr. Renu Sharma, Chief Secretary chuan kalkhawmte lawmna thu sawiin, sawrkar inrelbawlnaa IT thiltum ber chu mipuite tana awlsamna thlen te, rorelna langtlang leh felfai a awm theihna hmanrua atana hman te a ni a. Mizoramah department leh office ten tangkai takin an hmang chho mek hi a lawmawm a. Kalphung thar, Mipui sawrkar din nana hmanraw inhmeh leh tha em em a ni a. Kan uar deuh deuh a tul a ni, a ti. Dr. Lalthlamuana, Chief Informatics Officer, ICT chuan lawmman an buatsaih dan a tarlang a. Sawrkar website endik nan Gartner Maturity Model an hmang a, anmahni department in web monitoring system an duan chu an hmang bawk. Awards hi guideline fel tak neia kalpui a ni a, Selection Committee leh Technical Evaluation Committee te an siam a ni. Lawmman hi huang paliah sem a ni a, huang khatna chu department/office website niin Transport department chu pakhatna an ni. Huang hnihnaah sawrkar enkawl zirna in te website a ni a, Government Aizawl College chu pakhatna an ni. Huang thumna hi online service lama thawk tha te lawmman a ni a, DC sawm leh pakhat (DC Online zawng zawng) te chu pakhatna an ni. Huang linaah special recognition awards pek niin AMC, Finance, SCERT, Police leh DC Khawzawl te pek an ni. Lawmman dawngtute list photo hi Govt. Press Release ah hian attached a ni. Inkhawm hi Pu SM Ali, IAS, Secretary, ICT chuan lawmthu sawiin a khar a ni. Online Excellence Award 23.07.2024.pdf Attachment Loading attachment...",Dated: 23 rd Jul 24 1:53 PM,https://dipr.mizoram.gov.in/post/chief-minister-in-government-online-excellence-awards-2023-24-semna-hmanpui